۶ فوریه‌ده قهرمان ماراش مرکزلی زلزله‌لردن سونرا سوریه‌ده اوچان بینانین ییخینتیلاری آلتیندا دوغولان قیز اوشاغینی اؤولادلیغا آلماق اوچون مینلرجه اینسان مراجعت ائتدی.
عفرینین جندیرس قصبه‌سینده ییخینتیلار آلتیندا دونیایا گلن آیا (معجزه) آدی وئریلن کؤرپه قورتاریلدیغیندا هله ده آناسینا گؤبک باغی ایله باغلی ایدی.
آیا کؤرپه‌نین آناسی، آتاسی و ۴ باجی قارداشی ییخینتیلار آلتیندا قالاراق حیاتینی ایتیردی.
آیا ایسه ایندی خسته‌خانادادیر.
بالاجا کؤرپه‌یه باخان اوشاق دکترو هانی معروف، بازار ائرته‌سی گونو چوخ پیس وضعیتده خسته‌خانایا آپاریلان کؤرپه‌ین ایندی یاخشی وضعیتده اولدوغونو بیلدیردی.
آیانین قورتاریلما گؤرونتولری سوسیال شبکه‌لرده چوخ ایزلنمیشدی. گؤرونتولرده، ییخینتی آلتیندان توز ایچینده بیر کؤرپه‌ چیخاردان بیر کیشی گؤرولوردو.
عائله‌نین اوزاق قوهومو خلیل السویدی، ییخینتیلار آلتیندان چیخاریلدیقدان سونرا، آیانی عفرین‌ده بیر خسته‌‍خانایا آپاردی.
سوسیال شبکه‌لرده مینلرجه اینسان، کؤرپه‌نی نئجه اؤولادلیغا آلابیله‌جکلرینی سوروشدو.
خسته‌خانا مودورو دکتر آتیه خالد، دونیانین هر یئریندن آیانی اؤولادلیغا آلماق ایسته‌یه‌نلرین تلفن ائتدیگینی بیلدیردی.
آیادان ۴ آی بؤیوک بیر اوشاغی اولان خالد، «حاضردا هئچ کیمین اونو اؤولادلیغا آلماسینا ایجازه وئرمه‌یه‌جه‌یه‌م. اوزاق قوهوملاری قاییدانا قدر اونا اؤز اؤولادیم کیمی باخاجاغام» دئدی.
آیانین دوغولدوغو جندیرس‌ده ایسه اینسانلار هله ده ییخینتیلار آلتین‌دا اؤز یاخینلارینی آختاریرلار.
قصبه‌ده‌کی ژورنالیستلردن محمد العدنان بی‌بی‌سی‌یه وئردیگی مصاحیبه‌ده، «وضعیت فاجعه‌دیر. ییخینتیلار آلتیندا چوخ اینسان وار. هله ده چیخادرابیلمه‌دیکلریمیز وار» دئیه دانیشدی.
